
Fas a fiasko politik privatizasyon, 
bizin zel tu prosesis privatizasyon!

LALIT espere ki guvernman MSM/MMM ek tu “apotre privatizasyon” pu tir leson de zot  politik privatizasyon apre seki pe ariv France Telecom, “partner stratezik” Mauritius Telecom. 

Premye leson, se fiasko total privatizasyon France Telecom limem dan Lafrans. Azordi plizyer travayer ek ti-aksyoner ki ti onetman les zot anporte par prosesis privatizasyon pe plor disan. Bann aksyon France Telecom finn perdi drastikman so bann valer ek France Telecom limem enn bann konpanyi le lepli andete dan lemond zordi. Aster se larzan piblik ki finalman pu servi pu eponz det France Telecom.

Dezyem leson, se fiasko total privatizasyon Mauritius Telecom kan finn vann 40% aksyon avek France Telecom. Sete premye desizyon politik guvernman MSM/MMM ek Paul Berenger antan ki nuvo Minis Finans. Azordi li kler ki lapor ki France Telecom sipoze amene kuma enn “partner stratezik”, li absoliman nil. O-kontrer se Mauritius Telecom ki atraver tarif ki konsomater peye, ki dayer finn monte lakoz privatizasyon,  ki zordi pe sibsidye det France Telecom! France Telecom pe osi servi Mauritius Telecom kuma tranplin pu sey etann so loperasyon dan larezyon ek Lafrik. 

Trwazyem leson konsern seki pe ariv gran konpanyi spesyalize dan privatizasyon, sirtu dilo, Vivendi. Azordi li lor rebor fayit. Ki ti pu arive si CWA ti fini vinn su kontrol Vivendi atraver “Concession Project” ki ti pe negosye an 1999-2000? Enn sekter stratezik ek osi vital kuma dilo ti pu a-la-mersi bann kriz ki Vivendi pe traverse. 

Bann evennman ki pe derule pe vinn donn rezon LALIT ek tu lafors sindikal ek sosyal ki pe opoz enn rezistans farus a politik privatizasyon bann servis soysal ek itilite piblik. Nu rapel ki LALIT ti met enn “case” dan Lakur Siprem an Zanvye 1998 kont “Privatisation Fund” ki ti met dibut dan kad privatizasyon Mauritius Telecom. Se bann militan LALIT ansam avek leres muvman sindikal ki finn opoz enn rezistans kuraze ek farus kont privatizasyon. Pa pu bann rezon  “ideolozik” kuma sertin dimunn pretann me lakoz nu ti kone ki privatizasyon pu enn fiasko ek pu amenn larwinn.

Li evidan zordi ki bann miltinasyonal ki pe rod “marse” privatizasyon fonksyonn dan kad paramet ki pe karakteriz lekonomi kapitalist global zordi: savedir zot opere dan kad lozik spekilasyon ek tu kalite tranzaksyon dute ek frodile. Zot bi se pa pu donn enn bon servis dilo ubyin telekominikasyon. Sa bann aktivite ekonomik-la li zis enn paravan pu lezot tranzaksyon ki lye avek spekilasyon. Ala laverite. Li divan nu lizye. 

Bilan privatizasyon li katastrofik partu dan lemond. Dan Sid Afrik pe dekonekte dimunn mizer depi rezo elektrisite akoz kuran tro ser pu zot peye. Dan Zambi bann miltinasyonal finn fer ravaz dan minn kwiv ek lerla finn kit peyi ale. Dan Langleter privatizasyon finn enn esek total ek se sekirite pasaze ki finn sufer. Dan Malezi metro-leze prive finn bankrut.

Eski guvernman MSM/MMM ena kapasite pu tir la leson? Eski bann “apotre” privatizasyon ase intelektyelman onet pu fer enn otokritik?  Antuleka pu lemoman li paret ki zot kuma lostris, ki finn met zot latet dan disab ek pe fonse san gete ki pe arive. Enn seri privatizasyon lor azanda guvernman MSM/MMM. Servis Postal pe al privatize. Ena enn proze de lwa ki pu lor azanda Lasanble Nasyonal mi-Oktob. Ena plizyer miltinasyonal ki pe met lake pu aste ek pran kontrol servis postal inklir batiman istorik Lapost Santral. Servis portyer menase menase par privatizasyon. Servis elektrisite osi menase, ena enn proze de lwa ki pe vini lor sa size-la. (Deza konsomater pe sibsidye plis ki 70-su inite kuran, lakoz pe gradyelman privatiz prodiksyon elektrisite par  tablisman). Sistem Sewerage, CNT, avyasyon sivil ek sistem pansyon lor lalist privatizasyon guvernman. 

Se enn veritab piyaz, dilapidasyon dibyin piblik ek krim kont drwa sosyal ki nu pe truv arive divan nu lizye. Kan azut “braderi” ki pe derule avek privatizasyon servis sosyal ansam avek proze Integrated Resorts Scheme (IRS) kot pe vann later avek kapitalist etranze, li reprezant enn turnan mazer ek petet ireversib dan prosesis morselman dibyin piblik nasyonal. 

Kestyon ki tu sitwayin ek travayer bizin poze se: kan eski guvernman MSM/MMM finn gayn enn manda demokratik pu privatize ek morsel dibyin piblik nasyonal? E kestyon osi poze: eski enn guvernman kapav gayn enn manda pu vann pei li mem? Antuleka lepep Repiblik Moris zame finn mandat ni Aneerood Jugnauth, ni  Paul Berenger pu fer sa kalite privatizasyon-la. Privatizasyon li enn size santral ki afekte lavi ek drwa tu sitwayin ek zenerasyon avenir. Okenn guvernman pa kapav azir lor sa size-la san enn manda demokratik. Dayer dan bann pei kuma Swed guvernman laba fek organiz enn referendum lor privatizasyon elektrisite. Mazorite dimunn finn vot kont. Eski guvernman MSM/MMM ena ase lonete ek fyel pu fer fas a enn leprev demokratik lor sa size-la? Ubyin eski li pe azir dosilman ek inplemant bann kondisyon Africa Growth and Opportunity(AGOA) dan kad vizit G. Bush dan Moris an Zanvye lane prosenn? 

Fas a fiasko total privatizasyon,  ki li dan Moris,  ki li dan lezot pei,  e etan done ki MSM/MMM pena okenn demokratik pu privatize, LALIT sutenir demand muvman sindikal. LALIT  reklam:


· Re-nasyonalizasyon imedyat Mauritius Telecom kuma bann sindika pe dimande

· Enn bes dan Tariff servis telekominikasyon, inklir internet, (ki finn monte lakoz finn eliminn “cross subsidy ” pu garanti profi pu France Telecom)

· Enn zel imedyat tu proze privatizasyon, sirtu lapost ki guvernman, kuma enn teti, pe persiste pu amenn divan Lasanble Nasyonal dan bann zur ki pe vini. 

